ન્યૂઝિલેન્ડમાં એક સંશોધન થયું છે. એક મોટી કંપનીએ પોતાના કર્મચારીઓને સપ્તાહના પાંચ દિવસને બદલે ચાર દિવસ માટે કામે આવવાનો પ્રયોગ કર્યો. પરિણામે ઉત્પાદન વધ્યું અને નફામાં પણ વૃદ્ધિ થઇ. કંપનીએ એ પ્રયોગને કાયમી બનાવી દેવાનો નિર્ણય કર્યો. વૈતરું ઘટ્યું અને અવકાશ વધ્યો તેથી કર્મની સિંહમુદ્રા પ્રગટ થઇ. બે સંતાનોની માતાનું જીવન આનંદમય બન્યું. એણે સંતાનો પાછળ વધારે સમય ગાળવાનો નિર્ણય કર્યો. નગરમાં રસ્તાઓ પર ફરતી મોટરગાડીઓની સંખ્યા ઘટી અને ટ્રાફિક જામ ઘટ્યો તેથી પ્રદૂષણ પણ ઓછું થયું. વિચાર કરો કે મુંબઇમાં મોટે પાયે આવું ગોઠવાય, તો જીવનની ગુણવત્તા બદલાઇ જાય. તાણ ઘટે અને તુષ્ટિ વધે!